Document ID: 31997D0467

31997D0467
L 199/57
SLUŽBENI LIST EUROPSKE UNIJE
07.07.1997.
ODLUKA KOMISIJE
od 7. srpnja 1997.
o sastavljanju privremenog popisa objekata u trećim zemljama iz kojih države članice odobravaju uvoz proizvoda od mesa kunića i mesa uzgojene divljači
(Tekst značajan za EGP)
(97/467/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 95/408/EZ od 22. lipnja 1995. o uvjetima za sastavljanje, u prijelaznom razdoblju, privremenih popisa objekata u trećim zemljama iz kojih je državama članicama odobren uvoz određenih proizvoda životinjskog podrijetla, proizvoda ribarstva ili živih školjkaša (1), kako je izmijenjena Odlukom 97/34/EZ (2), a posebno njezin članak 2. stavak 1. i članak 7.,
budući da je u Odluci Komisije 94/278/EZ (3), kako je zadnje izmijenjena Odlukom 96/344/EZ (4), sastavljen popis trećih zemalja iz kojih države članice odobravaju uvoz mesa kunića;
budući da je popis trećih zemalja iz kojih države članice odobravaju uvoz mesa uzgojene divljači sastavljen u skladu s Direktivom Vijeća 92/118/EEZ (5), kako je zadnje izmijenjena Odlukom 96/90/EZ (6);
budući da su u Odluci Komisije 97/219/EZ (7) za mnoge od zemalja na tom popisu utvrđeni kriteriji za izdavanje veterinarskih certifikata za uvoz mesa kunića i mesa uzgojene divljači;
budući da je Komisija od nekih trećih zemalja primila popise objekata za koje se jamči da u potpunosti zadovoljavaju odgovarajuće zdravstvene uvjete Zajednice uz jamstva da će njihov izvoz u Europsku zajednicu biti obustavljen, ako ih ne budu ispunjavali;
budući da Komisija nije bila u mogućnosti u svim trećim zemljama provjeriti ispunjavaju li njihovi objekti uvjete Zajednice i valjanost jamstava koja izdaju nadležna tijela;
budući da im je potrebno, kako iz tih zemalja ne bi došlo do prekida trgovine mesom kunića i uzgojene divljači, odobriti daljnje razdoblje u kojem će države članice moći nastaviti uvoz mesa kunića i uzgojene divljači iz objekata koje one priznaju, pod uvjetom da se trgovina tim vrstama mesa ograniči na nacionalno tržište; budući da će tijekom tog dodatnog razdoblja Komisija od tih zemalja prikupiti jamstva potrebna da bi ih moglo uvrstiti u popis u skladu s postupkom utvrđenim u Odluci 95/408/EZ;
budući da je, vezano uz Češku Republiku, popis objekata sastavljen u Odluci Komisije 97/299/EZ (8);
budući da po isteku tog razdoblja trećim zemljama, koje nisu dostavile svoje popise objekata u skladu s propisima Zajednice, neće više biti dopušten izvoz mesa kunića i uzgojene divljači u Zajednicu;
budući da će države članice stoga biti odgovorne da same provjeravaju zadovoljavaju li objekti iz kojih uvoze meso kunića i uzgojene divljači kriterije za proizvodnju i plasman na tržište koji su isto toliko strogi kao i kriteriji Zajednice;
budući da se privremeni popisi objekata koji proizvode meso kunića i uzgojene divljači mogu stoga sastaviti samo vezano uz neke zemlje;
budući da su mjere predviđene ovom Odlukom u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
1. Države članice odobravaju uvoz mesa kunića i uzgojene divljači iz objekata iz trećih zemalja navedenih u popisu u ovom Prilogu.
2. Vezano uz treće zemlje, osim onih iz Priloga, države članice smiju do 1. siječnja 1998. odobravati i druge objekte za uvoz mesa kunića i uzgojene divljači.
3. Uvoz mesa kunića i uzgojene divljači i nadalje podliježe ostalim veterinarskim propisima Zajednice usvojenim na drugim mjestima.
Članak 2.
Ova se Odluka primjenjuje od 1. srpnja 1997.
Članak 3.
Ova je Odluka upućena državama članicama.
Sastavljeno u Bruxellesu 7. srpnja 1997.

Labels: 17
0
3
6
18